класификация на информацията:
ниво 1, TLP -  GREEN
МИНИСТЕРСТВО НА КУЛТУРАТА
ПРОЕКТ НА КОНСОЛИДИРАН ВАРИАНТ 
НА
ПРАВИЛА ЗА РАЗПРЕДЕЛЯНЕ НА ДОПЪЛНИТЕЛНИ СРЕДСТВА НА РЕГИОНАЛНИТЕ БИБЛИОТЕКИ ОТ ДЪРЖАВНИЯ БЮДЖЕТ ЧРЕЗ БЮДЖЕТА НА МИНИСТЕРСТВОТО НА КУЛТУРАТА

Глава първа
Общи положения
Чл. 1. Тези правила определят реда за разпределяне на допълнителни средства на регионалните библиотеки от държавния бюджет чрез бюджета на Министерството на културата в изпълнение на чл. 61, т. 2 от Закона за обществените библиотеки.
Чл. 2. (1)Допълнителни средства на регионалните библиотеки се предоставят за функциите по чл. 27, ал. 1, т. 2, 3, 5, 6, 8 и 10 от Закона за обществените библиотеки, както следва:
1. За координация по организацията на библиотечно-информационното обслужване на територията на региона;
2. За поддържане на архив на краеведския печат и литература и координиране събирането, съхраняването, организирането и разпространението на краеведска информация и библиография по краезнание;
3. За създаване и развитие на регионални автоматизирани библиотечно-информационни мрежи;
4. За извършване на координационна, експертно-консултантска и квалификационна дейност за библиотеките от региона;
5. За разработване и участие в програми и проекти;
6. За събиране и обработване на статистическа информация и поддържане на база данни за библиотеките от региона;
(2) Допълнителни средства на регионалните библиотеки се предоставят и за оказване съдействие на Министерството на културата при осъществяване на държавната политика в областта на библиотечно-информационното обслужване.
Чл. 3. Предоставените средства се разходват за финансиране дейността на библиотеките, съгласно чл. 62 от Закона за обществените библиотеки, включително за:
1. внедряване на нови технологии и създаване и поддържане на автоматизирана библиотечно-информационна мрежа;
2. развитие на библиотечните колекции;
3. научноизследователски проекти и програми;
4. непрекъснато професионално образование на библиотечните специалисти;
5. дигитализация на културното наследство.
Чл. 4. Не се подкрепят предложения с бюджет, включващ:
1. Консумативни разходи – телефонни разходи, абонамент за интернет услуги, вестници и списания, канцеларски материали, представителни разходи, коктейли, банкови такси и пр.;
2. Разходи за текуща дейност, поддръжка на сгради, покриване на режийни разноски, данъци, такси и др. еквивалентни;
3. Разходи за персонал и хонорари;
4. Разходи за закупуване на дълготрайни материални активи с единична стойност равна или над 1000 лв. без ДДС, а за компютърна техника и периферия – равна или над 500 лв. без ДДС;
Чл. 5. Размерът на средствата за всяка календарна година се определя със заповед на министъра на културата, съобразно средствата по бюджетна програма 8: „Подпомагане развитието на българската култура и изкуства, на българския книжен сектор, библиотеки и читалища”.
Глава втора
Кандидатстване
Чл.6.(1) Ежегодно до края на месец март, регионалните библиотеки подават в Министерството на културата заявление, заедно с всички посочени приложения към него.
(2) Всяко заявление съдържа:
1. Попълнена апликационна форма (Приложение № 1)  
2. Бюджет (Приложение № 2)
Глава трета
Процедура за разпределяне на допълнителните средства между регионалните библиотеки
Чл. 7 (1) Постъпилите заявления се разглеждат от комисия назначена със заповед на министъра на културата или оправомощен от него заместник-министър, включваща експерти от съответната дирекция в Министерството на културата, с функции, свързани с дейността на библиотеките и експерти от дирекция „Бюджет и финансово-счетоводни дейности“ и дирекция „Правнонормативна дейност и публични предприятия“.
(2) Комисията се състои от нечетен брой членове, от които основни и резервни членове.
(3) Комисията взема решения с мнозинство от 2/3 от състава си. Когато член на комисията е против взетото решение, той подписва протокола с особено мнение и писмено излага мотивите си.
Чл. 8. Предложенията се оценяват по следните критерии:
1. Съответствие на проекта с приоритетите и правилата за финансова подкрепа;
2. Иновативност, усъвършенстване, осъвременяване и популяризиране на библиотечните колекции и културното наследство на региона;
3. Брой обществени библиотеки в областта;
4. Брой планирани събития с регионален характер;
5. Брой квалификационни дейности за библиотеките от региона;
6. Брой планирани посещения, свързани с експертно-консултантска дейност.
Чл. 9. Комисията по чл. 5 може да намалява бюджета на проектното предложение, в случай, че при оценката се установи наличие на недопустими дейности и/или разходи съгласно чл. 4, несъответствие между предвидените дейности и видовете заложени разходи, дублиране на разходи и/или завишени стойности.
Чл. 10. За своята работа комисията съставя протокол, в който посочва одобрените и неодобрените проекти и мотивите за това.
Чл. 11. В тридневен срок от датата на подписване на протокола, комисията изготвя доклад за дейността си до министъра на културата, в който се описват постъпилите предложения, взетите решения, мотивите за одобряване или за отказа да се подпомогне финансово всяко разгледано предложение.
Глава четвърта
Сключване на договори, отчитане и мониторинг
Чл. 12. (1) Въз основа на одобрения от министъра на културата мотивиран доклад на комисията, специализираната дирекция изготвя договори за реализация на одобрените предложения с всяка регионална библиотека.
(2) Договора по ал. 1 задължително съдържа:
1. Предмет, права и задължения на страните;
2. Срокове и начини на разходване на средствата и реда за възстановяване на сумите при неизпълнение на договора;
3. Контрол по осъществяване на дейностите и изразходване на средствата;
4. Компетентен служител от специализираната дирекция, който наблюдава и приема изпълнението, съгласно условията и сроковете в него.
(3) Цялата документация на одобреното предложение и копие от договора се съхранява в специализираната дирекция за срок от 5 години, считано от одобряването на отчета по чл. 14, ал. 1.
Чл. 13. Получателят на финансирането отговаря за цялостната подготовка и изпълнение, съгласно клаузите на сключения по реда на предходните разпоредби договор.
Чл. 14. (1) Отчитането на полученото финансиране се извършва чрез изготвяне и представяне на финансов и съдържателен отчет при следните условия:
1. Финансовият отчет включва отчитането на всички одобрени по проекта разходи. Същият в табличен вид показва изпълнението на бюджета по бюджетни раздели и дейности, съгласно договорените условия. 
2. Изпълнителят представя разходооправдателни документи за всички действително извършени разходи ведно с необходимата документация, доказваща разхода. 
3. В случай, че само част от разходите по представените първични счетоводни документи се отчитат по проекта, то следва да се приложи и документ – разпределителен протокол, декларация, от която е видно каква част от разплатените разходи се отчитат по проекта.
(2) Полученото финансиране се отчита със заверени копия на първичните счетоводни документи с „Вярно с оригинала“. 
(3) Изпълнителите представят и подробен съдържателен отчет за цялостното изпълнение на проекта, в т.ч. дейности, постигнати резултати, срокове, изразходвани средства.
Чл. 15. (1) Получателите на финансиране са длъжни да изразходват предоставените средства съгласно условията на сключения договор. 
(2) Предоставените по реда на тези правила средства се възстановяват по бюджета на Министерство на културата когато: 
1. не са разходвани по предназначение; 
2. не са отчетени съгласно изискванията на правилата и договора; 
3. отчитането им не е прието.
(3) При настъпила промяна поради причина, която не може да се вмени във вина на получателя на финансирането, в датите за реализиране на проекта, изпълнителят подава писмено искане за промяна на срока за изпълнение, респективно отчитане на сключения договор, до Министерство на културата не по-късно от 45 дни преди крайната дата за приключване на проекта. Срокът може да бъде изменен с допълнително споразумение към сключения по реда на чл. 12 договор, след изготвен доклад от специализираната дирекция, одобрен от министъра на културата, както и проект на допълнително споразумение.
Чл. 16. Мониторинг при изпълнението на проектите се осъществява от служителите от съответната дирекция в Министерството на културата, с функции, свързани с дейността на библиотеките.
Чл. 17. Предоставените финансови средства се отчитат, съгласно условията и срока на сключените договори.


ПРЕХОДНИ И ЗАКЛЮЧИТЕЛНИ РАЗПОРЕДБИ
§ 1. За 2020 г. срокът, определен по чл. 6, ал. 1, се удължава с един месец от отмяната на извънредното положение, обявено с решение на Народното събрание от 13 март 2020 г..
[bookmark: _GoBack]          § 2. Настоящите правила се издават на основание на чл. 14, ал. 2, т. 1 от Закона за закрила и развитие на културата и влизат в сила от датата на утвърждаването им със заповед на министъра на културата.

